กรณีศึกษา กางเกงยีนส์ LEVI’S
ลีวายส์ (LEVI’S) เป็นกางเกงยีนส์ยี่ห้อแรกของโลก ลีวายส์มีต้นกำเนิดมาจากอเมริกา แต่รู้หรือไม่ว่า ผู้ก่อตั้งกลับเป็นผู้อพยพชาวเยอรมัน และต้นกำเนิดกางเกงยีนส์มาจากเรื่องที่คาดไม่ถึง เรื่องราวของกางเกงยีนส์ยี่ห้อนี้เป็นยังไง ลงทุนแมนจะมาเล่าให้ฟัง
31 มี.ค. 2561

กรณีศึกษา กางเกงยีนส์ LEVI’S / โดย ลงทุนแมน
ลีวายส์ (LEVI’S) เป็นกางเกงยีนส์ยี่ห้อแรกของโลก
ลีวายส์มีต้นกำเนิดมาจากสหรัฐอเมริกา
แต่รู้หรือไม่ว่า ผู้ก่อตั้งกลับเป็นผู้อพยพชาวเยอรมัน
และต้นกำเนิดกางเกงยีนส์มาจากเรื่องที่คาดไม่ถึง
เรื่องราวของกางเกงยีนส์ยี่ห้อนี้เป็นอย่างไร
ลงทุนแมนจะมาเล่าให้ฟัง
กางเกงยีนส์ลีวายส์ ถูกคิดค้นโดย ลีวายส์ สเตราส์ ชาวเยอรมันเชื้อสายยิวที่มาทำงานในสหรัฐอเมริกา
ในช่วงแรกนั้นสเตราส์ ทำงานที่นิวยอร์กกับพี่น้อง ต่อมาเขาได้เดินทางไปเปิดร้านขายของชำที่ซานฟรานซิสโก
ในช่วงระหว่างปี 1848 - 1855 เป็นยุคตื่นทองที่แคลิฟอร์เนีย (California Gold Rush)
การค้นพบทองคำของคนกลุ่มแรกๆ ทำให้ข่าวนี้ดึงดูดประชาชนราว 300,000 คน จากทั่วสหรัฐอเมริกา และต่างประเทศ ให้เดินทางมายังแคลิฟอร์เนีย
ตอนแรกร้านขายของชำของสเตราส์ ขายอุปกรณ์ที่ใช้ในการขุดทอง รวมไปถึงผ้าใบที่ใช้สำหรับทำเต็นท์
แต่จุดเปลี่ยนที่สำคัญคือ
วันหนึ่งขณะที่นักขุดทองกำลังเข้ามาซื้อของในร้าน
เขาได้บอกกับสเตราส์ว่า “คุณน่าจะทำกางเกงขายนะ เพราะกางเกงที่พวกขุดทองใช้ไม่ค่อยทนทาน และมักจะขาดเร็วกว่าปกติ”
เมื่อได้ยินแบบนั้น สเตราส์จึงได้พูดคุยกับช่างตัดเสื้อที่ชื่อ เจคอบ เดวิส เพื่อหาความเป็นไปได้ในการผลิตกางเกงที่ทนทานกว่ากางเกงทั่วไป
ทั้งคู่จึงลองใช้ผ้าใบซึ่งมีสีน้ำตาล และผ้าเดนิมจากฝรั่งเศส มาตัดเย็บโดยตอกหมุดเหล็กลงไปตามมุมกระเป๋า
ทั้งคู่ใช้สีน้ำเงินย้อมผ้าเดนิม เนื่องจากในยุคนั้นสีน้ำเงินคือสีของชุดทำงาน
นั่นจึงทำให้สีน้ำเงินกลายมาเป็นสีมาตรฐานของกางเกงยีนส์ในเวลาต่อมา
กางเกงยีนส์ผ้าเดนิมได้ถูกผลิตขึ้นในปี 1853 ซึ่งเป็นปีที่ก่อตั้งบริษัท ลีวายส์ สเตราส์ แอนด์ โค จำกัด
ต่อมากางเกงยีนส์ลีวายส์รุ่น “XX” ถูกผลิตขึ้นในปี 1879 ซึ่งในปัจจุบันยังถูกเก็บไว้ที่บริษัท เป็นกางเกงยีนส์ที่เก่าแก่ที่สุดในโลก โดยมีราคาสูงถึง 4,800,000 บาท
ในปี 1886 โลโก้รูปม้า 2 ตัว ได้กำเนิดขึ้นบนกางเกงยีนส์ลีวายส์เพื่อเป็นสัญลักษณ์แสดงถึงความทนทานของกางเกงยีนส์ยี่ห้อนี้
ในปี 1890 ลีวายส์รุ่น 501 ตัวแรกก็เริ่มผลิตขึ้น ซึ่งนับว่าเป็นรุ่นในตำนานที่ได้รับความนิยมอย่างมาก โดยคำว่า 501 เป็นเลขรหัสสินค้าโรงงานผลิต โดยเลขตัวแรกหมายถึงทรงของกางเกง เลขตัวที่สองหมายถึงผ้า และตัวสุดท้ายคือสี
ในปี 2016 - 2017 ลีวายส์คือ แบรนด์เสื้อผ้ายีนส์ที่ขายดีที่สุดในโลก นำหน้าแบรนด์แรงเลอร์และดีเซล
ปัจจุบัน ลีวายส์ มีขายกว่า 110 ประเทศทั่วโลก
ถ้าให้เห็นภาพ จากยอดขาย 100 บาท จะมาจากในสหรัฐอเมริกา 59 บาท ยุโรป 24 บาท เอเชียและอื่นๆ อีก 17 บาท
รายได้และกำไรของบริษัท ลีวายส์ สเตราส์ แอนด์ โค จำกัด
ปี 2015 รายได้ 143,680 ล้านบาท กำไร 6,688 ล้านบาท
ปี 2016 รายได้ 145,696 ล้านบาท กำไร 9,312 ล้านบาท
ปี 2017 รายได้ 156,800 ล้านบาท กำไร 9,120 ล้านบาท
เห็นตัวเลขแล้ว หลายคนคงคิดไม่ถึงว่ากางเกงยีนส์จะมียอดขายเป็นแสนล้านได้
เรื่องนี้ทำให้คิดได้ว่าถึงแม้ธุรกิจที่เป็นสินค้าพื้นๆ แต่ถ้าเราทำให้มีแบรนด์ชื่อเสียงระดับโลก เราก็มีโอกาสเป็นมหาเศรษฐีได้เช่นกัน
เพราะตลาดที่จะซื้อสินค้าของเราคือ คนทั่วโลกหลายพันล้านคน
สำหรับในประเทศไทย ลีวายส์เข้ามาในประเทศครั้งแรกเมื่อปี 1950 โดยปัจจุบัน บริษัท ดีเคเอสเอช (ประเทศไทย) จำกัด (DKSH) เป็นผู้จัดจำหน่ายยีนส์ลีวายส์ แบบ Under License ในประเทศไทยอย่างเป็นทางการ
อย่างไรก็ตาม ลีวายส์กลับไม่ได้ครองส่วนแบ่งตลาดมากที่สุดในประเทศไทย โดยแม็คยีนส์ซึ่งเป็นแบรนด์ของคนไทย ครองส่วนแบ่งทางการตลาดที่ 38% ขณะที่ลีวายส์นั้นมีส่วนแบ่ง 28%
เรื่องนี้เราได้เรียนรู้อะไร
ต้นกำเนิดของกางเกงยีนส์ลีวายส์นั้นทำให้เราคิดได้ว่า
บางครั้ง..
เราไม่จำเป็นต้องขายสินค้าที่กำลังเป็นที่นิยมของคนอยู่ในตอนนั้น
การขายสินค้าทางอ้อมที่เกี่ยวเนื่องกับเรื่องที่กำลังเป็นที่นิยม ก็อาจจะทำให้เราสำเร็จได้
ในยุคตื่นทอง คนมัวแต่ขุดดินเพื่อหาทองคำ
แต่คงมีน้อยคนที่คิดจะทำกางเกงให้คนขุดทอง
และในที่สุดกางเกงยีนลีวายส์ก็เกิดขึ้นมาเพื่อตอบโจทย์นี้
เพราะสุดท้ายแล้ว คนรวยที่สุดในยุคตื่นทอง อาจไม่ใช่คนขุดทอง
แต่เป็น คนที่ขายเครื่องมือให้คนขุดทอง..
----------------------
<ad> ตอนนี้ไม่ใช่ยุคตื่นทอง แต่ถ้าเราอยากตื่น ต้องกินกาแฟ
ถ้าเราเป็นเจ้าของธุรกิจร้านกาแฟ คาเฟ่ มีปัญหาเรื่องคิว รับลูกค้าไม่ทัน
พนักงานไม่พอ หรือขี้เกียจตะโกนเรียก ให้เครื่องเรียกคิวไร้สาย QTY (คิวตี้) ช่วยคุณสิ
ติดต่อ 092-267-6233
Line : @qtyq   FB : 
  Website : 
----------------------
Reference
-
-
-
-
-
-
-
-
-
-
-
-
-